Зыхуей хуагъазэ
Шэджэм мэз хозяйствэм и лэжьакIуэхэм нэгъабэ зэфIагъэкIахэр къапщытэжащ.
КъызэрагъэлъэгъуамкIэ, зэраубзыхуам тету, мэзхэр хъумэным, зегъэужьыным, зэгъэзэхуауэ къэгъэсэбэпыным теухуа Iуэхугъуэхэр гектар миным щIигъум щызэфIагъэкIащ, щIым и щытыкIэр къапщытащ. ЗэфIэзэгъэувэж лэжьыгъэхэр зэпымыууэ ирагъэкIуэкI, мэз къэкIыгъэхэм къыхагъахъуэ, пхъэ щыхахыну щIыпIэхэр ягъэбелджылы. МафIэс къэхъу хъужыкъуэмэ, псынщIэу зэрынэсыну гъуэгуу километриплI яухуащ, километритI зэрагъэпэщыжащ, я нэIэ тету гектар 46-м удз итырыгъухэр щагъэсащ.
Шэджэм мэз хозяйствэм и инженер Наршаов Муслъим зэрыжиIамкIэ, псы итыпIитI, зыгъэпсэхупIэ щIыпIэу апхуэдиз зыхуей хуагъэзащ, цIыхухэм гу зылъатапхъэхэр IупщIу зытетха пкъо пщыкIуз ягъэуващ.
Мэз хозяйствэм и IэщIагъэлIхэр щIэх-щIэхыурэ цIыхухэм яхуозэ, районым и къуажэ администрацэхэм, Къэбэрдей-Балъкъэрым щыIэ МВД-м, МЧС-м хъарзынэу ядолажьэ, мафIэсым зэрыхуэсакъыпхъэм теухуа тхыгъэхэр газетым къытрагъадзэ, зэбграгъэх.
КIарэ Элинэ.
